དེ་ནས་ཤིང་བུ་རྒྱལ་བོའི་སྤྱན་སྔར་ཕུལ་བས།རྒྱལ་བོ་ཤིན་ཏུ་དགྱེས་ནས་བྱ་དགའ་རྒྱ་ཆེན་པོ་བསྩལ་ཏེ།སྐུ་སྙུང་སོས་པ་ལའང་ཕན་ཐོག་བྱུང་ངོ་།དེ་ནས་རྒྱལ་བོའི་ཞལ་ནས།འདི་ནི་བཏུང་བའི་མཆོག་ཏུ་འདུག་པས།འདི་འཐུང་བའི་སྣོད་ཀྱང་སྔར་ཡོད་ཀྱི་གཟི་མཆོང་དང་གསེར་དངུལ་ལ་སོགས་རིན་པོ་ཆེའི་སྐྱོགས་འདི་རྣམས་མ་ཡིན་པའི་སྔར་མེད་ཀྱི་སྣོད་ཅིག་བཙལ་དགོས་པར་འདུག་པས།དེ་ཡང་རྒྱ་ནག་རྒྱལ་བོ་ལ་དཀར་ཡོལ་ཟེར་བ་ཞིག་ཡོད་འདུག་པ་ཉོས་ལ་ཤོག་ཅིག་ཅེས་གསེར་ཡིག་པ་བཏང་སྟེ།རྒྱའི་དཀར་ཡོལ་བཟོ་མཁན་བོད་དུ་གདན་དྲངས་པ་དང་།ཇ་འཐུང་བའི་སྣོད་དུ་རྒྱ་ནག་ལ་མེད་པའི་རིན་པོ་ཆེའི་དཀར་ཡོལ་མང་བོ་བཟོས་པར་གྲགས་སོ།།